KESTเชื่อไตรมาส2ดัชนีแตะ1,100 จุด
กิมเอ็งเชื่อไตรมาส2ตลาดหุ้นไทยแตะระดับ 1.1พันจุด เหตุภาวะการฟื้นตัวเศรษฐกิจทั้งในและต่างประเทศเอื้อ มั่นใจแม้การเมืองเปลี่ยนโครงการรัฐไม่สะดุด
28 มี.ค. 2554

กิมเอ็งเชื่อไตรมาส2ตลาดหุ้นไทยแตะระดับ 1.1พันจุด เหตุภาวะการฟื้นตัวเศรษฐกิจทั้งในและต่างประเทศเอื้อ มั่นใจแม้การเมืองเปลี่ยนโครงการรัฐไม่สะดุด
นายมนตรี ศรไพศาล ประธานเจ้าหน้าที่บริหาร บริษัทหลักทรัพย์ (บล.) กิมเอ็ง (KEST) เปิดเผยว่า ไตรมาส 2 ยังเห็นดัชนีหุ้นไทยปรับขึ้นไปที่ระดับ 1,100 จุดได้ และปีนี้ยังคงเป้าหมายเดิมที่ดัชนีจะแตะระดับสังสุดที่ 1,200 จุด เนื่องจากภาวะการฟื้นตัวทั้งเศรษฐกิจโลก การบริโภคภายในประเทศยังดี และการเมืองก็มีหนทางคลี่คลาย หลังรัฐบาลมีการประกาศการเลือกตั้งที่ชัดเจน ทำให้การเมืองเข้าสู่ระบบได้มากขึ้น 
นอกจากนั้น ยังมองว่า การส่งต่อนโยบายอาจจะไม่สะดุดอย่างที่คาดไว้เนื่องจากรัฐบาลพยายามผลักดันแผนการก่อสร้างระบบขนส่งมวลชนหรือระบบทางน้ำให้เป็นแผนแม่บท ดังนั้น คาดว่าจะสามารถทำให้นโยบายรัฐดำเนินโครงการที่สำคัญต่อไปได้แม้ว่าจะมีการเปลี่ยนแปลงทางการเมืองเกิดขึ้นก็ตาม 
ขณะเดียวกัน จะเห็นได้ว่า แม้ภาครัฐจะมีการกู้เงินมากระตุ้นเศรษฐกิจมากขึ้น และปัจจุบันก็มีการคืนหนี้ไปแล้วบางส่วนจนทำให้หนี้สาธารณะต่อจีดีพีลดลงเหลือที่ 41 % จากสิ้นปีก่อนอยู่ที่ 42 % ซึ่งก็อยู่ในระดับที่น้อยกว่าภูมิภาคอื่นๆ เช่น สหรัฐอยู่กว่า 90 % ยุโรป 100 % หรือญี่ปุ่นที่ 200 % และภายในปี 2558 คาดว่ารัฐบาลจะสามารถงบแบบสมดุลได้
อย่างไรก็ดี ก็ต้องคำนึงถึงความเสี่ยงใหม่ที่จะเกิดขึ้นใหม่ตลอดเวลา ตั้งแต่กรณีภัยพิบัติที่ญี่ปุ่น เหตุที่ลิเบียที่ทำให้ราคาน้ำมันปรับตัวสูง ซึ่งเป็นปัจจัยที่ไม่สามารถควบคุมได้